L. Gyurovszky, minister výstavby a regionálneho rozvoja SR: (2005-05-24):
Chcel by som ale povedať niekoľko vecí k samotnému vyvlastňovaniu, aby tu teda nezaznel názor, že vyvlastňovanie je vecou, ktorá je vecne stanovená v ústave. Ústava jasne hovorí o tom, za akých podmienok je možné vyvlastňovať, ústava hovorí o tom, že vyvlastňovať je možné na základe zákona a za primeranú náhradu. To znamená, že nie je možné vyvlastňovať zákonom, ale na základe zákona, a nie je možné vyvlastňovať za ceny, ktoré nie sú primerané. Túto anomáliu, ktorá tu bola, myslím si do roku 2004, sme odstránili novelizáciou stavebného zákona, keď parlament schválil, že sa vyvlastňuje za, neviem, či to je úplne, vyvlastňuje sa v podstate za trhové ceny. To znamená, že za tie ceny, za ktoré sa predávajú pozemky v tom istom čase a na tom istom mieste, to znamená, že ten, komu je vyvlastnené, nie je ukrátený, čo sa týka finančne, oproti tým, ktorí túto možnosť využili, to znamená, že predali svoju pôdu. Taktiež by som vám chcel povedať, že vyvlastňovanie nie je také niečo, čo sa deje len vo vzťahu medzi súkromnou osobou a ďalšou súkromnou osobou. Po prvé, vyvlastňovanie je možné až vtedy, keď je schválený územný plán. Schvaľovanie územného plánu predpokladá účasť verejnosti a predpokladá účasť všetkých tých, ktorí sú dotknutí v tom, to znamená, že územný plán sa schvaľuje na úrovni zastupiteľstva buď mesta, alebo zastupiteľstva vyššieho územného celku, a to znamená, že územný plán už vyjadruje verejný záujem. Taktiež vo vyvlastňovacom konaní je to vlastne možné v prípade niekoľkých vecí, ktoré sú stanovené zákonom, jednak na výstavbu významných stavieb, líniových stavieb hlavne a potom na základe zákona, ktorým sa schvaľujú významné investície opäť na základe zákona, kde vláda môže rozhodnúť na základe jasne stanovených pravidiel o tom, že tá ktorá investícia je vo verejnom záujme, to znamená, že nejde o vyslovene súkromnú investíciu, ale o investíciu, ktorá je vo verejnom záujme. A taktiež by som chcel vyvrátiť aj tú domnienku, že okamžite po vydaní rozhodnutia o vyvlastnení tam nabehnú buldozéry a všetko zbúrajú. No, keď sa vydá vyvlastňovacie konanie, to znamená, až potom sa začína proces stavebného konania. To znamená, že v žiadnom prípade nemôžu na druhý deň prísť traktory a všetko rozbúrať, ale je tam ešte, samozrejme, čas, dokedy je vydané právoplatné stavebné povolenie. Ale myslím si, že to riešenie, ktoré bolo navrhnuté, vyhovuje aj z hľadiska rýchlosti vyvlastňovacieho konania, v žiadnom prípade nám nejde o to, aby sme nejakým spôsobom porušovali ústavu, ale ide nám o to, aby sme vyvlastňovacie konanie urýchlili a zefektívnili. A to chcem zdôrazniť, že hlavne do budúcnosti nepôjde skoro nikdy o nejaké stavby vo verejnom záujme, teda stavby významnej investície, ale pôjde o líniové stavby. Predpokladám, že poslanci, ktorí počúvajú, si uvedomujú to, že vláda ani táto a predpokladám, že ani budúca nepôjde do riskantných zmlúv vydaných investormi na pôde, ktorá nie je zaistená, nie je vysporiadaná. To znamená, že toto, čo sa teraz navrhuje, je preto, aby bolo možné stavať významné investície, aby bolo možné stavať diaľnice, líniové stavby a podobne. Takže toto je asi to, čo som chcel povedať k tejto veci. Ďakujem za pozornosť.